SKRIFTLIG FORESPØRGSEL E-2390/99

af Mogens Camre (UEN) til Kommissionen

(16. december 1999)

Om: Skibsværftsindustrien statsstøtte dumping fra Sydkorea Rådsforordning 1540/98

Der henvises til Kommissionens rapport til Rådet af 5. oktober om Situationen indenfor verdens værftsindustri og Rådsforordning 1540/98(1).

Det fremgår af rapporten, at europæisk værftsindustri har alvorlige vanskeligheder med sydkoreansk værftsindustri på grund af unfair konkurrence. Sydkoreanske værfter sælger skibe til tabsgivende priser, og ingen har hidtil formået at stoppe dem.

Rådet (industri) opfordrede den 9. november 1999 Kommissionen til at efterleve sine forpligtelser i henhold til artikel 12 i Rådsforordning 1540/98.

Rådet konstaterer i sin konklusion, at europæisk skibsbygning har lidt skade som følge af den koreanske politik. Under sådanne omstændigheder pålægger artikel 12 Kommissionen at fremsætte forslag til Rådet indeholdende foranstaltninger til løsning af problemet.

Det er uacceptabelt, at der ikke er lige konkurrence for europæiske skibsværfter, som i stort omfang tvinges til at lukke. Europæiske skibsværftsansatte kastes ud i arbejdsløshed samtidig med, at der påføres ejerne store tab. Det skyldes ikke manglende effektivitet eller dygtighed i den europæiske skibsværftsindustri, men at de sydkoreanske værfter gennem offentlig støtte kan fastsætte priser, der ligger under produktionsomkostningerne.

Hvad agter Kommissionen i den forbindelse at gøre for at dæmme op for den illoyale konkurrence, som europæiske værfter møder fra Sydkoreas værftsindustri?

Hvilke andre industrier og områder har givet udtryk for, at de har problemer med illoyal konkurrence fra Sydkorea?

(1) EFT L 202 af 18.7.1998, s. 1.

Svar afgivet på Kommissionens vegne af Pascal Lamy

(22. december 1999)

Kommissionen deler det ærede medlems bekymring med hensyn til situationen inden for skibsbygning i verden og de vanskeligheder, som mange EF-værfter er udsat for på grund af aggressiv konkurrence fra koreanske værfters side.

Rådet (industri) anmodede den 9. november 1999 Kommissionen om at tage skridt til at bringe den illoyale adfærd i denne sektor til ophør.

Kommissionen vil i denne sammenhæng indlede en blandet bilateral dialog (erhverv og myndigheder) med Korea for at finde en løsning på problemerne. Det første møde af denne type skal finde sted i Paris den 14. december 1999 i tilslutning til mødet i arbejdsgruppe nr. 6 i Organisationen for Økonomisk Samarbejde og Udvikling (OECD) om skibsbygning.

De traditionelle handelsbeskyttelseinstrumenter, antisubsidie- og antidumpingtold, kan ikke anvendes i denne sektor, fordi skibene ikke egentligt importeres. Dog er Kommissionen i gang med en seriøs undersøgelse af muligheden af en antisubsidieaktion i Verdenshandelsorganisationen (WTO) i henhold til de multilaterale bestemmelser til at angribe den koreanske praksis. Den europæiske industri indsamler på sin side de nødvendige beviser, så de hurtigt kan indgive en klage til Kommissionen i henhold til forordningen om handelshindringer.

Fællesskabet vil på grundlag af den tilsynsrapport, som Kommissionen vil forelægge for det næste møde i Rådet (industri), kunne træffe beslutning om, hvorvidt andre foranstaltninger er nødvendige til at løse problemet.

Flere EF-erhvervssektorer møder voksende konkurrence fra Korea og andre asiatiske lande efter den finansielle krise og de deraf følgende valutanedskrivninger. Kommissionen har også modtaget klager med påstand om dumping og subsidiering i nogle af disse tilfælde. I medfør af den relevante EF-lovgivning er der i forbindelse med klager, som er ledsaget af tilstrækkelige umiddelbare beviser, blevet foretaget en undersøgelse, og der er i givet fald blevet iværksat foranstaltninger.